এত তাড়াতাড়ি শেষ হয়ে যাবেন না মহম্মদ সামি। ভারতীয় ক্রিকেটে এখনও দরকার তাঁকে। মাটির তলা থেকে জমি সরে যাওয়ার সময়ে ছেলেবেলার ‘গুরু’ বদরুদ্দিন সিদ্দিকিকে পাশে পেয়ে গেলেন বিতর্কের ঢেউয়ে বিধ্বস্ত সামি। 
গত কয়েকদিন ধরে হাসিনের একের পর এক ‘বাউন্সার’ আছড়ে পড়েছে সামির উপরে। স্ত্রীর বেলাগাম আক্রমণে বিপর্যস্ত ভারতের পেসার। শিষ্যের বিপদের দিনে এবেলা.ইন-কে বদরুদ্দিন বলেন, ‘‘গুরু পিতার সমান। আমার কাছে সামি নির্দোষ।’’ বদরুদ্দিনের কথা কি কানে পৌঁছেছে হাসিনের? 

এই বিষয়ে অন্যান্য খবর

বোর্ডের চুক্তিতে বাদ! আইপিএল-এও সামির ভবিষ্যৎ জল্পনায় মোড়া


ইতিমধ্যেই যা খবর, তাতে সামির পরিবারের আত্মীয়স্বজন কলকাতা রওনা হয়েছেন। বলাইবাহুল্য, হাসিনকে বোঝানোর জন্যই তাঁরা শহর কলকাতায় পা রাখতে চলেছেন। বদরুদ্দিনও আশার আলো দেখছেন। স্বামী-স্ত্রীর বিষময় হয়ে ওঠা সম্পর্ক আবারও ঠিক হয়ে যাবে বলেই বিশ্বাস কোচের। তিনি বলেন, ‘‘আমার মনে হয় সব ঠিক হয়ে যাবে। আবার ওরা দু’ জনে হাসিমুখে ঘর করবে।’’ 

বদরুদ্দিন।
‘গুরু’ এসে শিষ্যের পাশে দাঁড়ালেও সামির হয়ে তো কাউকে ব্যাট ধরতে দেখা যাচ্ছে না। স্ত্রী হাসিনের লাগামছাড়া অভিযোগের অব্যবহিত পরেই ভারতীয় ক্রিকেট কন্ট্রোল বোর্ড বার্ষিক কন্ট্র্যাক্ট থেকে বাদ দিয়েছে সামিকে। বঙ্গ-পেসারের আইপিএল ভবিষ্যৎও প্রশ্নের মুখে। বদরুদ্দিন বলছেন, ‘‘দেখবেন সব ঠিক হয়ে যাবে। ভারতের এখন দরকার সামির মতো বোলার। এত তাড়াতাড়ি ওর কেরিয়ার শেষ হয়ে যাওয়াটাও ঠিক না।’’ দৃঢ়তার সঙ্গে কথাগুলো বলছিলেন সামির গুরু। 
ঘরের কেচ্ছা বাইরে এনেছেন হাসিন। প্রথমে ফেসবুকে সামির কুর্কীতি ফাঁস করেছেন। তার পরে মিডিয়ার সামনে স্বামীর বিরুদ্ধে খু্ল্লমখুল্লা একের পর এক অভিযোগ এনেছেন হাসিন। আর এই সব দেখার পরে হতবাক হয়ে গিয়েছেন বদরুদ্দিন। বলছেন, ‘‘ঘরের ব্যাপার এভাবে বাইরে কেউ আনে? নিজেদের মধ্যে আলোচনা করেই তো ব্যাপারটা মিটিয়ে নেওয়া যেত। আরেকটু বিচক্ষণতার পরিচয় দিলেই পারত হাসিন।’’ 
সামির হয়ে ‘ব্যাট’ ধরতে এগিয়ে এলেন ছেলেবেলার কোচ। এভাবেই তো শিষ্যের মাথায় হাত রাখেন গুরুরা।